Gay is OK!: A Christian Perspective

Gay is OK!: A Christian Perspective () ialah sebuah buku berbahasa Inggeris yang diterbitkan di Malaysia. Ia dikarang oleh Ngeo Boon Lin, dan diterbitkan oleh Chong Ton Sin melalui syarikat penerbitan Gerakbudaya pada 2013. Buku ini memberikan pandangan alternatif daripada perspektif Kristian sama ada homoseksual harus ditentang. Buku ini diharamkan oleh Kementerian Dalam Negeri pada November 2020 atas alasan kandungan buku tersebut mungkin memudaratkan ketenteraman awam, kemoralan dan kepentingan awam.

 Kronologi pengharaman 

 November 2020 
Kementerian Dalam Negeri (KDN) mewartakan Perintah Larangan terhadap buku ini mengikut Seksyen 7(1) Akta Mesin Cetak dan Penerbitan 1984 (Akta 301). Perintah Larangan itu dikeluarkan melalui Warta Kerajaan P.U.(A) 340 bertarikh 27 November 2020. Kandungan penerbitan buku ini yang dilihat cuba mempromosikan budaya homoseksual di Malaysia adalah melanggar sensitiviti agama dan budaya di negara ini.

 Februari 2021 
Penerbit dan penulis buku ini memfailkan permohonan semakan kehakiman untuk membatalkan perintah larangan tersebut di Mahkamah Tinggi Kuala Lumpur melalui firma guaman Tetuan AmerBon. Kedua-dua permohonan semakan kehakiman berkenaan mendakwa larangan itu tidak rasional dan tidak keseimbangan kerana tidak ada kejadian yang tidak diingini yang dicetuskan oleh buku itu sejak diterbitkan lebih tujuh tahun lalu.

 Mei 2021 
Dalam afidavit yang difailkan pada 27 Mei, Menteri Dalam Negeri, Hamzah Zainudin berhujah walaupun tiada kejadian tidak diingini berlaku sepanjang tempoh lapan tahun sejak buku itu diterbitkan, buku berkenaan masih dianggap sebagai promosi homoseksual, yang masih boleh menjejaskan orang ramai.

 Februari 2022 
Mahkamah Tinggi Kuala Lumpur membenarkan semakan kehakiman untuk membatalkan perintah larangan ke atas buku ini. Buku tersebut dibenarkan untuk dijual dan diedarkan di Malaysia. Mahkamah juga memerintahkan responden (Menteri Dalam Negeri dan kerajaan) membayar kos sebanyak RM5,000.

 September 2023 
Mahkamah Rayuan membenarkan rayuan Menteri Dalam Negeri dan kerajaan Malaysia untuk mengembalikan semula perintah mengharamkan buku ini, sekali gus mengetepikan keputusan Mahkamah Tinggi. Mahkamah turut memerintahkan penerbit dan penulis membayar kos RM15,000 kepada Menteri Dalam Negeri dan kerajaan untuk prosiding di Mahkamah Tinggi dan Mahkamah Rayuan.

 Rujukan 

Kategori:Buku bahasa Inggeris
Kategori:Buku 2013
Kategori:Kesusasteraan LGBT di Malaysia
Kategori:Penapisan di Malaysia
Kategori:Buku mengenai Agama Kristian
Kategori:Kesusasteraan Kristian di Malaysia
Kategori:Buku bukan cereka mengenai LGBT dan Agama Kristian